Papago de Meyer

Papago de Meyer (Poicephalus meyeri), iam nomata simple kiel bruna papago, estas specio de papagoj el genro de longflugilaj papagoj kiu nature loĝas en Afriko. Ĝi havas plejparte nigran plumaron kun turkiskolora ventro, blua bazo de vosto, kaj brile flavaj makuloj sur frunto kaj flugilaj artikoj. Laŭ formo kaj loko de flavaj kaj bluaj partoj de plumaro oni agnoskas 6 subspeciojn de P. meyeri.Forshaw, Joseph M. kaj William T. Cooper. 1989. Parrots of the World. Third (Revised) Edition. Landsdowne Editions, Melbourne.

 Taksonomio 
Germana kuracisto kaj ornitologo Philipp Jakob Cretzschmar priskribis la specion en jaro 1827 kaj nomis lin omaĝe al alia konata germana ornitologo Bernhard Meyer.

Nuntempe oni agnoskas ses subspeciojn iom malsamajn je aspekto kaj kun sufiĉe disaj arealoj:

 P. m. meyeri (Cretzschmar, 1827) — tipa specio, de suda Ĉado ĝis uesta Etiopio
 P. m. saturatus (Sharpe, 1901) — Ugando kaj uesta Kenjo ĝis uesta Tanzanio
 P. m. matschiei (Neumann, 1898) — centra Tanzanio, sud-eosta Kongo, Zambio kaj norda Malavio
 P. m. reichenowi (Neumann, 1898) — centra Angolo ĝis suda Kongo
 P. m. damarensis (Neumann, 1898) — norda Namibio, suda Angolo kaj nord-uesta Botsvano
 P. m. transvaalensis (Neumann, 1899) — Botsvano, Zimbabvo kaj norda Sudafriko

Subspecioj P. m. damarensis kaj P. m. reichenowi ne havas flavajn makulojn sur frunto kaj ie ajn sur la kapo; ankaŭ P. m. transvaalensis havas malmulte aŭ neniu flava koloro sur kapo. La koloroj de ventro kaj bazo de vosto ankaŭ varias de specio al specio de grizece-turkiskolora ĝis profunde blua.

 Distribuo kaj habitato 
Natura habitato de papago de Meyer estas ebenaĵoj de Subsahara Afriko kie ili troveblas en kelkaj tipoj de arbaroj kaj arbustaroj: mjombaroj, arbaraj savanoj, herbejaj arbaroj, arbaroj ĉe riveroj aŭ agrokultura lando ktp. Relative densaj populacioj de papagoj de Meyer troveblas en Okavanga Delto en Bocvano. Ili ankaŭ troveblas en suda kaj centra Afriko (Ĉado, Sudano, Sudsudano, Etiopio, Respubliko Kongo, Angolo, Tanzanio, Zambio, Zimbabvo, Mozambiko kaj Namibio).

 Konduto 
 Dieto kaj manĝado 
En naturo, dieto de papago de Meyer konsistas plejparte je diversspecaj fruktoj, semoj, nuksoj kaj beroj. Aparte preferatas semoj de guŝaj arboj, en iuj areoj ĝuste ili formas plejparton de la birda dieto. Plej kutime papagoj de Meyer veturas sole aŭ en paroj aŭ malgrandaj familiaj grupoj, sed ili povas formi grandajn portempajn birdarojn en areoj kun abunda nutraĵo. Dum malsekaj sezonoj ili migras al novaj regionoj serĉante nutraĵojn.

 Reproduktiĝo 
Papagoj de Meyer nestas en arbotruoj. Ovaro kutime konsistas je tri aŭ kvar blankaj ovoj. La ino kovas la ovojn dum ĉirkaŭ 28 tagoj, kaj la idoj pretas forlasi la neston post pluaj 60 tagoj post eloviĝo.

 Konserva statuso 
Papagoj de Meyer ankoraŭ estas relative kutimaj en naturo, kvankam en multaj lokoj iliaj populacioj malkreskis pro senarbarigo. Oni konsideris ilin neendanĝeritaj ĉar ilia granda kvanto kaj enorma, pli ol 6 000 000 km2, vivareo de naturaj landoj kie riskoj de troĉasado kaj trokaptado estas limigitaj, igas ilian formorton en antaŭvidebla estonto malprobabla. Komerco je papagoj de Meyer breditaj kaj kreskigitaj en kaptiteco estas laŭleĝa. CITES listas la specion en Aldonaĵo II, kiu permesas "limigitan" komercon je naturkaptitaj birdoj.

En birdobredada kulturo papagoj de Meyer estas sufiĉe popularaj. Ili iĝas bonaj dombirdoj, ĉar ili estas ĥarizmaj kaj inteligentaj kaj samtempe malgrandaj kaj relative kvietaj.

 Galerio 

 Referencoj 

Kategorio:Papagedoj
Kategorio:Birdoj de Afriko